b"\n_START_ARTICLE_\nRichard Peyzaret\n_START_SECTION_\nSpinnville sauer\n_START_PARAGRAPH_\nPeyzaret vokste opp som en beundrer av tegneserieskapere som Herg\xc3\xa9 og Andr\xc3\xa9 Franquin, men tok en ordin\xc3\xa6r kunstutdannelse i seks \xc3\xa5r i Paris f\xc3\xb8r han tok kontakt med tegneserieindustrien ved Raymond Po\xc3\xafvet. Det f\xc3\xb8rte ham videre til Ren\xc3\xa9 Goscinny og han begynte \xc3\xa5 tegne for tegneseriemagasinet Pilote i 1971 og debuterte med humorserien Contes \xc3\xa0 Rebours, og som senere ga st\xc3\xb8tet til hans f\xc3\xb8rste album, Au loup!_NEWLINE_Mens han arbeidet for Pilote begynte han sitt mest ber\xc3\xb8mte verk i 1973, Ullkorn, som var en s\xc3\xa6rdeles sprelsk serie med en l\xc3\xb8s filosofisk og surrealistisk handling som involverte diskuterende sauer, en sturende gjeter, en oppfinnsom gjeterhund, talende fjell, og den lille prinsen som stadig flyr innom. Formelt handler serien om en gammel og en ung gjeter, deres hund som g\xc3\xa5r p\xc3\xa5 to og snakker, en flokk spinnville sauer pluss flere andre unormale figurer som opptrer uforutsigbart. N\xc3\xa5r en sau blir tatt av en \xc3\xb8rn er den lykkelig og roper: \xc2\xabJeg kan fly!\xc2\xbb Da Pilote gikk inn ble serien utgitt direkte som album uten f\xc3\xb8rst \xc3\xa5 bli publisert i et magasin.\n_START_SECTION_\nAndre serier\n_START_PARAGRAPH_\nF'Murrr hadde ogs\xc3\xa5 lenge en forbindelse med flere andre franske seriemagasiner i denne perioden. Av hans andre serier ble Naphtaline trykket i Pilote, Porfirio et Gabriel i Le Canard Sauvage og Circus, Jehanne d'Arc i M\xc3\xa9tal Hurlant, Robin des Bo\xc3\xaetes i Fluide Glacial, og Les Mirrois de Marguerite og Ala et Lolli ble tegnet for Spirou-tillegget Le Trombone Illustr\xc3\xa9._NEWLINE_I 1985 begynte han p\xc3\xa5 tegneserien Histoires D\xc3\xa9plac\xc3\xa9es i seriemagasinet (A SUIVRE) som drev satire med den dav\xc3\xa6rende sovjetiske okkupasjonen av Afghanistan. Disse historiene med felles tema og personer, ikke helt ulikt Ullkorn, ble samlet og utgitt i et album i 1987 under tittelen Le char de l'\xc3\xa9tat d\xc3\xa9rape sur le sentier de la guerre (Statens stridsvogn tryner p\xc3\xa5 krigsstien p\xc3\xa5 norsk i 1989). Det ble ikke flere album i denne serien, da F\xe2\x80\x99Murrr fikk problemer med \xc3\xa5 drive satire om en p\xc3\xa5g\xc3\xa5ende krig."